CELEX: 32014R0031
Language: lt
Date: 2014-01-14 00:00:00
Title: 2014 m. sausio 14 d. Komisijos reglamentas (ES) Nr. 31/2014, kuriuo panaikinami sprendimai 2004/301/EB ir 2004/539/EB ir Reglamentas (ES) Nr. 388/2010  Tekstas svarbus EEE

15.1.2014   
            
            
               LT
            
            
               Europos Sąjungos oficialusis leidinys
            
            
               L 10/9
            
         KOMISIJOS REGLAMENTAS (ES) Nr. 31/2014
   2014 m. sausio 14 d.
   kuriuo panaikinami sprendimai 2004/301/EB ir 2004/539/EB ir Reglamentas (ES) Nr. 388/2010
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 19 ir 21 straipsnius,
   kadangi:
   
               (1)
            
            
               Reglamentu (EB) Nr. 998/2003 nustatyti nekomerciniam gyvūnų augintinių vežimui taikomi gyvūnų sveikatos reikalavimai ir taisyklės, taikomos atliekant tokio vežimo patikrinimus. Šis reglamentas taikomas vežant jo I priede išvardytų rūšių gyvūnus augintinius iš vienos valstybės narės į kitą arba iš trečiųjų šalių į valstybes nares. To priedo A ir B dalyse nurodyti šunys, katės ir šeškai. Reglamentas (EB) Nr. 998/2003 taikomas nuo 2004 m. liepos 3 d.;
            
         
               (2)
            
            
               2003 m. lapkričio 26 d. Komisijos sprendime 2003/803/EB, nustatančiame paso šunų, kačių ir šeškų Bendrijos vidaus judėjimui pavyzdį (2), pateikiamas paso, naudotino vežant šunų, kačių ir šeškų rūšių gyvūnus iš vienos valstybės narės į kitą, kaip numatyta Reglamento (EB) Nr. 998/2003 5 straipsnio 1 dalies b punkte, pavyzdys;
            
         
               (3)
            
            
               kad būtų lengviau pereiti prie Reglamento (EB) Nr. 998/2003, buvo priimtas 2004 m. kovo 30 d. Komisijos sprendimas 2004/301/EB, nukrypstantis nuo Sprendimų 2003/803/EB ir 2004/203/EB dėl sertifikatų ir pasų, taikomų ne komerciniam šunų, kačių ir šeškų judėjimui, formos ir iš dalies pakeičiantis Sprendimą 2004/203/EB (3), ir juo leista toliau naudoti prieš pradedant taikyti Reglamentą (EB) Nr. 998/2003 išduotus gyvūnų augintinių sertifikatus ir pasus, jei jie tenkina tam tikras sąlygas;
            
         
               (4)
            
            
               be to, 2004 m. liepos 1 d. Komisijos sprendime 2004/539/EB, nustatančiame pereinamojo laikotarpio priemonę Europos Parlamento ir Tarybos reglamento (EB) Nr. 998/2003 dėl gyvūnų sveikatos reikalavimų, taikomų ne komerciniais tikslais vežamiems naminiams gyvūnėliams, įgyvendinimui (4), nustatyta, kad valstybės narės turi leisti iki 2004 m. spalio 1 d. įvežti į jų teritoriją Reglamento (EB) Nr. 998/2003 I priede nurodytų rūšių gyvūnus augintinius, laikydamosi nacionalinių taisyklių, galiojusių iki 2004 m. liepos 3 d.;
            
         
               (5)
            
            
               2013 m. birželio 12 d. Europos Parlamento ir Tarybos reglamentu (ES) Nr. 576/2013 dėl gyvūnų augintinių vežimo nekomerciniais tikslais, kuriuo panaikinamas Reglamentas (EB) Nr. 998/2003 (5), panaikinamas ir pakeičiamas Reglamentas (EB) Nr. 998/2003. Todėl priemonės, kuriomis palengvinamas perėjimas prie Reglamento (EB) Nr. 998/2003, paseno. Todėl sprendimai 2004/301/EB ir 2004/539/EB turėtų būti panaikinti;
            
         
               (6)
            
            
               be to, norint išvengti pavojaus, kad prisidengiant vežimo nekomerciniais tikslais nuostatomis šunys, katės ir šeškai iš tiesų bus vežami komerciniais tikslais iš vienos valstybės narės į kitą arba iš trečiosios šalies, įtrauktos į Reglamento (EB) Nr. 998/2003 II priedo B dalies 2 skirsnyje pateiktą sąrašą, buvo priimtas 2010 m. gegužės 6 d. Komisijos reglamentas (ES) Nr. 388/2010, kuriuo įgyvendinamos Europos Parlamento ir Tarybos reglamento (EB) Nr. 998/2003 nuostatos dėl didžiausio tam tikrų rūšių gyvūnų augintinių, kuriems gali būti taikomos nekomercinio vežimo nuostatos, skaičiaus (6);
            
         
               (7)
            
            
               Reglamento (ES) Nr. 388/2010 nuostatos buvo peržiūrėtos ir įtrauktos į Reglamentą (ES) Nr. 576/2013. Reglamentas (ES) Nr. 576/2013 taikomas nuo 2014 m. gruodžio 29 d. Todėl pradėjus taikyti Reglamentą (ES) Nr. 576/2013 Reglamentas (ES) Nr. 388/2010 pasens ir jį reikėtų nuo tos datos panaikinti;
            
         
               (8)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
            
         PRIĖMĖ ŠĮ REGLAMENTĄ:
   1 straipsnis
   Sprendimai 2004/301/EB ir 2004/539/EB panaikinami.
   2 straipsnis
   Reglamentas (ES) Nr. 388/2010 panaikinamas nuo 2014 m. gruodžio 29 d.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. sausio 14 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 146, 2003 6 13, p. 1.
   
      (2)  OL L 312, 2003 11 27, p. 1.
   
      (3)  OL L 98, 2004 4 2, p. 55.
   
      (4)  OL L 237, 2004 7 8, p. 21.
   
      (5)  OL L 178, 2013 6 28, p. 1.
   
      (6)  OL L 114, 2010 5 7, p. 3.